BG Официален вестник на Европейския съюз C 307/1

СТАНОВИЩЕ НА КОМИСИЯТА

от 27 ноември 2008 година

в приложение на член 7 от Директива 98/37/ЕО на Европейския парламент и на Съвета по отношение на мярка за забрана, приета от унгарските власти, отнасяща се до електрическа хобелмашина с марката BRISTOOL ENGLAND MD-2007-136

(текст от значение за ЕИП)

(2008/C 307/01)

1. Уведомление от унгарските власти

Член 2, параграф 1 от Директива 98/37/ЕО относно сближаването на законодателствата на държавите-членки по отношение на машините предвижда, че държавите-членки трябва да предприемат всички подходящи мерки за да гарантират, че машините, обхванати от тази директива, могат да бъдат пуснати на пазара и в експлоатация само ако не застрашават здравето или безопасността на хора и, когато е приложимо, на домашни животни или вещи, когато са правилно монтирани и поддържани и използвани по предназначение.

Член 7, параграф 1 от директивата предвижда, че ако държава-членка твърди, че машини, имащи маркировка CE и използвани по предназначение, могат да застрашат безопасността на хора и, когато е приложимо, на домашни животни или вещи, тя трябва да вземе всички подходящи мерки за изтеглянето на такива машини от пазара, да забрани пускането им на пазара и пускането в експлоатация или използване, или да ограничи свободното им движение. Държавата-членка трябва да информира незабавно Комисията за всяка подобна мярка, като посочи причината за своето решение.

На 23 юли 2007 г. унгарските власти уведомиха Европейската комисия за мярка за забрана, отнасяща се до пускането на пазара на ръчна електрическа хобелмашина с търговска марка BRISTOOL ENGLAND, от тип BT/PL 822-902. Производител на тази машина е Jiangsu Jinding Electric Tools Group Co. Ltd., Huangli Town Changzhou, Jiangsu 213151 Китай, а търговското разпространение на машината се осигурява от TESCO-GLOBAL Inc., H-2040 Budaörs, Kinizsi út 1-3.

Предаденото на Европейската комисия досие съдържа следните документи:

— сертификат № AM50046679 0001 с дата 29 юли 2004 г., издаден от TÜV Rheinland Product Safety GmbH, Am Grauen Stein, D-51105, Кьолн, за електрическа хобелмашина тип DB-82X2B,

— декларация от Jiangsu Jinding Electric Tools, Китай с дата 16 февруари 2006 г., удостоверяваща, че електрическата хобелмашина тип DB-82X2B е равностойна на артикул 3036,

— декларация от Bristool Trade Cooperation, Fernley, Nevada, САЩ, с дата 15 декември 2006 г., удостоверяваща, че артикул 3036 е равностоен на електрическата хобелмашина тип BT/PL 822-902, явяваща се обект на мярката от страна на унгарските власти.

По силата на член 7, параграф 2 от директивата, Комисията трябва, след консултации със заинтересованите страни, да обяви дали счита такава мярка за обоснована или не. Ако мярката се счита за обоснована, Комисията следва да уведоми държавите-членки, за да могат те да вземат всички целесъобразни мерки по отношение на разглежданата машина в съответствие със задълженията си по член 2, параграф 1.

2. Доводи, изложени от унгарските власти

Мярката, взета от унгарските власти, се основава на несъответствието на електрическата хобелмашина със следните основни изисквания за здраве и безопасност от приложение I към Директива 98/37/ЕО (съгласно спецификациите на хармонизираните европейски стандарти EN 60745-1:2003 „Ръчни електроинструменти — Безопасност — Част 1: Общи изисквания“ и EN 60745-2-14 „Ръчни електроинструменти — Безопасност — Част 2-14: Специфични изисквания за рендета“).

1.2.2. Контролни уреди и уреди за управление

С машината не са предоставени необходимите технически компоненти за предотвратяване на контакта с въртящите се части, нито защита срещу случайно задвижване. Освен това, съществувала е възможност прекъсвачът да се блокира във включено положение, докато машината работи.

1.5.1. Електрозахранване

Недостатъчна диелектрична якост на усилената изолация: настъпил е пробив между достъпните метални части и тоководящите части при ниво на напрежението под предписания праг, създавайки опасност от поразяване от електрически ток.

1.5.6. Пожар

По време на изпитванията машината се е възпламенила, отделила е дим и пламък, след което е спряла.

1.7.3. Маркировка

Името и адресът на производителя не са били посочени върху машината и също така е липсвала годината на производство.

1.7.4. Указания

Указанията за употреба не са съдържали определена информация, изисквана с оглед безопасната употреба на машината.

3. Становище на комисията

На 15 ноември 2007 г. Комисията изпрати писмо до TESCO-GLOBAL Inc., чийто подпис фигурира върху декларацията на ЕО за съответствие, в което го приканва да съобщи становището си относно мярката, взета от унгарските власти.

На 15 ноември 2007 г. Комисията изпрати писмо и до TÜV Rheinland, Кьолн, което е издало сертификат за съответствие за електрическа хобелмашина тип DB-82X2B, за която се претендира, че е равностойна на електрическата хобелмашина тип BT/PL 822-902, обект на унгарската мярка.

На 3 декември 2007 г. TÜV Rheinland потвърди, че то е издало сертификата за електрическата хобелмашина тип DB-82X2B и заяви, че сертификатът е валиден само до март 2007 г. Дружеството не бе в състояние да потвърди, че електрическата хобелмашина тип BRISTOOL ENGLAND BT/PL 822-902 е равностойна на електрическата хобелмашина тип DB-82X2B, и заяви, че не е подлагало на изпитване, нито е сертифицирало типа BT/PL 822-902.

На 11 декември 2007 г. TESCO GLOBAL Inc. отговори, че не възразява срещу взетата от унгарските власти мярка и че е унищожило стоковата наличност от въпросните електрически хобелмашини.

Предвид предоставената документация и коментарите на заинтересованите страни, Комисията смята, че унгарските власти са доказали, че машината, обект на ограничителната мярка, не отговаря на горепосочените основни изисквания за здраве и безопасност. Тези несъответствия пораждат сериозна опасност за хората, използващи въпросната машина.

Следователно, след извършване на задължителната процедура, Комисията е на мнение, че мярката, предприета от унгарските власти, е обоснована.